Malatesta
<s>Malatesta je značajna talijanska porodična dinastija koja je vladala Riminijem od 1295. do 16. vijeka.</s>

<s>Historija 
Malateste su za srednjeg vijeka bili lideri Gvelfa (papinske partije) u Riminiu i široj okolici.</s><s>Porodica je postala moćna u Riminiju u 13. vijeku, kad je Malatesta da Verucchio (umro 1312) 1295. istjerao iz grada lidere Gibelina (carska partija) i zagospodario Riminijem.</s><s>Vjerojatno najpoznatija epizoda iz historije porodice vezana uz njegova sina Gianciotta (umro 1304) koji je zbog preljuba ubio svoju ženu Francescu da Polenta i njenog brata Paola.</s><s>Ovaj događaj opisao je i Dante u svojoj Božanstvenoj komediji.</s><s>U vrijeme kad je u Rimini 1353. došao papin legat kardinal Albornoz, Malateste su proširile svoju vlast sve do Ascolija, udaljenog 160 km južnije.</s><s>Albornoz ih je prisilio da se povuku iz dobrog dijela osvojenih teritorija, ali im je 1355. dopustio da i nadalje budu papini vikari u Riminiju i okolici.</s>

<s>Malateste su uzeli aktivno učešće u ratovima vođenim tokom 14 i 15. vijeka sa milanskom porodicom Visconti.</s><s>Kondotjer Carlo Malatesta (umro 1429) čak je i vladao Milanskim Vojvodstvom neko vrijeme nakon smrti Gian Galeazza Viscontija, dok je njegov brat Pandolfo (umro 1427) uspio zauzeti Bresciu (1404) i Bergamo (1408), ali ih je morao napustiti 1421.</s><s>Carlo je bio u odličnim odnosima sa papom Grgurom XII krajem Velike zapadne šizme, čak je bio i prisutan kad se Grgur XII i formalno odrekao od papinskog trona na Koncilu u Konstanzu 1416.</s><s>Carloovog nećaka Sigismonda Pandolfa Malatestu (1417–1468) se često uzima za prototip talijanskog renesansnog princa, iako je u osnovi bio samo ratnik koji je usput stekao reputaciju mecene pisaca i umjetnika.</s>

<s>Moć porodice Malateste počela je kopniti krajem Velike zapadne šizme 1417. i sve većeg utjecaja papa.</s><s>Stanje je postalo još gore 1461. kad je papa Pio II pokrenuo križarski rat protiv Sigismonda i zaplijenio većinu Malatestinih domena.</s><s>Nakon smrti Sigismunda njegov sin Roberto Malatesta (Roberto il Magnifico, umro 1482) preoteo je Rimini (1469) od svog polubrata Sallustia, uz cijenu vazalnog odnosa prema Mletačkoj Republici.</s><s>U međuvremenu su Malateste izgubili podršku građana Riminija, pa su bili prisiljeni pobjeći iz grada 1500., kad je Cesare Borgia sa vojskom krenuo na grad.</s><s>Nakon tog su triput pokušali da se vrate na vlast u Riminiju (1503, 1522. i 1527-1528), ali u tom nisu uspjeli.</s>

<s>Izvori</s>

<s>Vanjske veze</s>

<s>Malatesta Family na portalu Encyclopædia Britannica</s>

<s>Vladarske dinastije
Italijanske porodice
Italijansko plemstvo
Historija Riminija</s>

